Id-Direttiva tal-Kummissjoni 96/77/KE
tat-2 ta’ Diċembru 1996
li tispeċifika l-kriterja tal-purità rigward l-addittivi ta’ l-ikel apparti mill-kuluri u s-sustanzi li jagħtu l-ħlewwa
(Test b’rilevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 89/107/KEE tal-21 ta’ Diċembru 1988 dwar l-approssimazzjoni tal-liġijiet tal-Istati Membri li jirrigwardaw l-addittivi ma’ l-ikel awtorizzati għall-użu fl-oġġetti ta’ l-ikel maħsuba għall-konsum mill-bniedem [1], kif emendata bid-Direttiva 94/34/KE tal-Parlament Ewropew u tal-Kunsill [2], u partikolarment l-Artikolu 3(3)(a) tagħha,
Wara li kkonsultat lill-Kumitat Xjentifiku dwar l-Ikel,
Billi huwa meħtieġ li jkunu stabbiliti l-kriterja tal-purità għall-addittivi kollha minbarra l-kuluri u s-sustanzi li jagħtu l-ħlewwa msemmija fid-Direttiva tal-Parlament Ewropew u tal-Kunsill 95/2/KE ta’ l-20 ta’ Frar 1995 dwar addittivi ta’ l-ikel għajr il-kuluri u s-sustanzi li jagħtu l-ħlewwa [3];
Billi huwa meħtieġ li jinbidlu l-kriterja tal-purità stabbiliti fid-Direttiva tal-Kunsill 65/66/KEE tas-26 ta’ Jannar 1965 li tistabbilixxi l-kriterja speċifika tal-purità għall-preservattivi awtorizzati għall-użu fl-ikel intiż għal konsum uman [4], kif l-aħħar emendata bid-Direttiva 86/604/KEE [5];
Billi huwa meħtieġ li jinbidlu il-kriterji tal-purita stabbiliti fid-Direttiva tal-Kunsill 78/664/KEE tas-25 ta’ Lulju 1978 li tistabbilixxi l-kriterji speċifiċi tal-purità għal antiossidanti li jistgħu jintużaw fl-ikel intiż għal konsum uman [6], kif l-aħħar emendata bid-Direttiva 82/712/KEE [7];
Billi d-Direttivi 65/66/KEE u 78/664/KEE għandhom ikunu mħassra kif xieraq;
Billi huwa meħtieġ li tittieħed konsiderazzjoni tal-ispeċifikazzjonijiet u t-tekniki analitiċi għall-addittivi kif stabbiliti fil-Codex Alimentarius kif abbozzati mill-Kumitat Konġunt ta’ l-Esperti tal-FAO/WHO dwar l-Additivi ta’ l-Ikel (Jecfa);
Billi l-addittivi ta’ l-ikel, jekk imħejjija b’metodi ta’ preparazzjoni jew materjali tal-bidu sinifikantament differenti minn dawk inklużi fl-evalwazzjoni tal-Kumitat Xjentifiku ta’ l-Ikel, jew jekk differenti minn dawk imsemmija f’din id-Direttiva, għandhom ikunu ippreżentati għall-valutazzjoni tal-Kumitat Xjentifiku dwar l-Ikel għall-iskopijiet ta’ l-valutazzjoni sħiħa b’enfasi fuq il-kriterji tal-purità;
Billi l-miżuri li hemm disposizzjoniji dwarhom f’din id-Direttiva huma bi qbil ma l-opinjoni tal-Kumitat Permanenti dwar l-oġġetti ta’ l-ikel,
ADOTTAT DIN ID-DIRETTIVA:
L-Artikolu 1
Il-kriterji tal-purità msemmija fl-Artikolu 3(3)(a) tad-Direttiva 89/107/KEE għall-addittivi ta’ l-ikel apparti mill-kuluri u s-sustanzi li jagħtu l-ħlewwa, kif imsemmija fid-Direttiva 95/2/KE, huma stabbiliti fl-Anness ma’ din.
L-Artikolu 2
Id-Direttivi 65/66/KEE u 78/664/KEE huma b’hekk imħassra.
L-Artikolu 3
1. L-Istati Membri għandhom idaħħlu fis-seħħ il-liġijiet, ir-regolamenti u d-dispożizzjonijiet amministrativi meħtieġa sabiex ikunu konformi ma’ din id-Direttiva qabel l-1 ta’ Lulju 1997. Huma għandhom immedjatament jinfurmaw b’dan lill-Kummissjoni.
Meta l-Istati Membri jadottaw dawn id-dispożizzjonijiet, dawn għandhom ikollhom referenza għal din id-Direttiva jew għandhom ikunu akkumpanjati b’din ir-referenza fil-waqt tal-pubblikazzjoni uffiċjali tagħhom. Il-proċedura għal din ir-referenza għandha tkun adottata mill-Istati Membri.
2. Il-prodotti mqiegħda fis-suq jew ittikkettjati qabel l-1 ta’ Lulju 1997 li ma jkunux konformi ma din id-Direttiva jistgħu jkunu kummerċjalizzati sa kemm il-ħażniet ikunu eżawriti.
L-Artikolu 4
Din id-Direttiva għandha tidħol fis-seħħ fil-20 jum li jiġi wara dak tal-pubblikazzjoni tagħha fil-Ġurnal Uffiċjali tal-Komunitajiet Ewropej.
L-Artikolu 5
Din id-Direttiva hija indirizzata lill-Istati Membri.
Magħmula fi Brussel, fit-2 ta’ Diċembru 1996.